title: Rozhodnutie Európskej centrálnej banky (EÚ) 2021/752 z 30. apríla 2021, ktorým sa mení rozhodnutie (EÚ) 2019/1311 o tretej sérii cielených dlhodobejších refinančných operácií (ECB/2021/21)

text:
                  7.5.2021

                  SK

                  Úradný vestník Európskej únie

                  L 161/1

         ROZHODNUTIE EURÓPSKEJ CENTRÁLNEJ BANKY (EÚ) 2021/752
         z 30. apríla 2021,
         ktorým sa mení rozhodnutie (EÚ) 2019/1311 o tretej sérii cielených dlhodobejších refinančných operácií (ECB/2021/21)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 3.1 prvú zarážku, článok 12.1, článok 18.1 druhú zarážku a článok 34.1 druhú zarážku,
         so zreteľom na usmernenie Európskej centrálnej banky (EÚ) 2015/510 z 19. decembra 2014 o vykonávaní rámca menovej politiky Eurosystému (usmernenie o všeobecnej dokumentácii) (ECB/2014/60) (1),
         keďže:

                     (1)

                     Podľa článku 1 ods. 4 usmernenia (EÚ) 2015/510 (ECB/2014/60) môže Rada guvernérov nástroje, požiadavky, kritériá a postupy uskutočňovania operácií menovej politiky Eurosystému kedykoľvek meniť.

                     (2)

                     Rada guvernérov, vykonávajúc svoj mandát na udržiavanie cenovej stability a s cieľom zachovať výhodné podmienky poskytovania bankových úverov a podporiť akomodačné nastavenie menovej politiky v členských štátoch, ktorých menou je euro, prijala 22. júla 2019 rozhodnutie Európskej centrálnej banky (EÚ) 2019/1311 (ECB/2019/21) (2). Toto rozhodnutie upravuje tretiu sériu cielených dlhodobejších refinančných operácií (targeted longer-term refinancing operations – TLTRO-III), ktoré sa uskutočňujú od septembra 2019 do marca 2021.

                     (3)

                     S cieľom podporiť poskytovanie bankových úverov tým, ktorí sú najviac postihnutí šírením nákazy spôsobenej koronavírusom (COVID-19), najmä malým a stredným podnikom, Rada guvernérov 12. marca 2020 rozhodla o zmene niektorých kľúčových parametrov TLTRO-III. Rada guvernérov 30. apríla 2020 navyše rozhodla o niekoľkých ďalších zmenách týchto parametrov s cieľom naďalej podporovať poskytovanie úverov domácnostiam a podnikateľom vzhľadom na prevládajúce narušenia hospodárstva a zvýšenú neistotu. Rozhodnutím Európskej centrálnej banky (EÚ) 2020/407 (ECB/2020/13) (3) a rozhodnutím Európskej centrálnej banky (EÚ) 2020/614 (ECB/2020/25) (4) sa vykonávajú tieto zmeny.

                     (4)

                     Rada guvernérov sa 10. decembra 2020 rozhodla prijať ďalšie opatrenia menovej politiky, ktorých cieľom je prispieť k zachovaniu priaznivých podmienok financovania počas trvania pandémie, a tým podporiť tok úverov do všetkých odvetví hospodárstva, podporiť hospodársku aktivitu a zachovať cenovú stabilitu v strednodobom horizonte. V rámci týchto opatrení sa Rada guvernérov rozhodla znova upraviť podmienky TLTRO-III. Rozhodla najmä o tom, že sa do júna 2022 predĺži obdobie, počas ktorého sa budú uplatňovať podstatne výhodnejšie podmienky, o uskutočnení ďalších troch operácií od júna do decembra 2021 a o zvýšení celkovej sumy, ktorú si budú zmluvné strany Eurosystému oprávnené požičať v rámci TLTRO-III z 50 % na 55 % ich objemu akceptovateľných úverov. S cieľom motivovať banky, aby udržali súčasnú úroveň poskytovania bankových úverov, Rada guvernérov tiež rozhodla, že predĺženie výhodnejších podmienok TLTRO-III do júna 2022 sa sprístupní len bankám, ktoré dosiahnu nový cieľ týkajúci sa výsledkov v oblasti poskytovania úverov. Tieto zmeny sa vykonali rozhodnutím Európskej centrálnej banky (EÚ) 2021/124 (ECB/2021/3) (5).

                     (5)

                     Sankcie za nedodržanie lehôt na predkladanie výkazov a hodnotení audítora by sa mali upraviť tak, aby bol sankčný režim primeranejší, ale aby zároveň naďalej sledoval cieľ, ktorým je zabezpečiť, aby účastníci dodržiavali stanovené lehoty. Okrem toho by sa mali presne upraviť prípady, v ktorých môžu účastníci prejsť z individuálnej účasti na účasť v rámci skupiny alebo sa pripojiť k existujúcim skupinám na účely TLTRO-III, ako aj postup, ktorý sa má v takýchto prípadoch dodržiavať. Malo by sa ustanoviť aj oslobodenie od povinnosti predložiť ďalšie hodnotenie audítora v súvislosti s výkazmi prepracovanými v dôsledku reorganizácie podniku alebo zmien v zložení skupín na účely TLTRO-III. Napokon je potrebné presne upraviť požiadavky na vykazovanie a príslušné výpočty úrokových sadzieb v prípade zmeny v zložení skupiny na účely TLTRO-III alebo reorganizácie podniku, ktorá nastane medzi 1. aprílom 2021 a 31. decembrom 2021.

                     (6)

                     Zmeny sankcií za nedodržanie požiadaviek na vykazovanie a audit, ako aj ustanovenia týkajúce sa zaobchádzania s reorganizáciami podniku, ktoré sa uskutočnia po 31. marci 2021, na účely výpočtu úrokových sadzieb TLTRO-III, ktoré sa zavádzajú týmto rozhodnutím, by sa mali úverovým inštitúciám oznámiť čo najskôr. Toto rozhodnutie by preto malo nadobudnúť účinnosť bezodkladne.

                     (7)

                     Rozhodnutie (EÚ) 2019/1311 (ECB/2019/21) by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Zmeny
            Rozhodnutie (EÚ) 2019/1311 (ECB/2019/21) sa mení takto:

                        1.

                        V článku 1 sa bod 17 nahrádza takto:

                                    „17.

                                    „účastníkom“ sa rozumie zmluvná strana akceptovateľná na účely operácií menovej politiky Eurosystému na voľnom trhu v súlade s usmernením (EÚ) 2015/510 (ECB/2014/60), ktorá predkladá ponuky v rámci tendrov TLTRO-III, a to buď individuálne alebo ako vedúca inštitúcia skupiny, a ktorá má všetky práva a povinnosti spojené s účasťou na tendroch TLTRO-III, okrem úverovej inštitúcie, ktorá v plnom rozsahu splatila všetky úvery poskytnuté v rámci TLTRO-III;“;

                        2.

                        V článku 3 ods. 2 sa písmeno d) nahrádza takto:

                                    „d)

                                    bez toho, aby boli dotknuté odseky 5, 5a, 6 a 6a tohto článku, zloženie a vedúca inštitúcia skupiny na účely TLTRO-III zostanú rovnaké pri všetkých TLTRO-III.“;

                        3.

                        V článku 3 sa odsek 5a nahrádza takto:

                           „5a.   Vo výnimočných prípadoch, keď existujú objektívne dôvody, môže Rada guvernérov rozhodnúť, že inštitúciám, ktoré sa zúčastňujú na TLTRO-III individuálne, umožní zúčastňovať sa na budúcich TLTRO-III v rámci skupiny tak, že sa pripoja k existujúcej skupine na účely TLTRO-III alebo vytvoria novú skupinu na účely TLTRO-III. Takáto skupina na účely TLTRO-III a každý z jej členov sú povinní dodržiavať ustanovenia článku 3.“;

                        4.

                        V článku 3 ods. 6 sa úvodné slová písmena b) nahrádzajú takto:
                        Ak úverová inštitúcia, ktorá nie je účastníkom ani členom skupiny na účely TLTRO-III, spĺňa v súvislosti so skupinou na účely TLTRO-III podmienky stanovené v článku 3 ods. 3 písm. a) bode i) alebo ii) s účinnosťou po poslednom dni mesiaca predchádzajúceho žiadosti uvedenej v odseku 3 písm. d), ale nie v tento deň ani skôr, môže sa zloženie skupiny na účely TLTRO-III zmeniť tak, aby odrážalo pripojenie uvedenej úverovej inštitúcie ako nového člena, a to za týchto okolností:

                        5.

                        V článku 3 sa vkladá tento odsek 6a:

                           „6a.   Bez toho, aby bol dotknutý odsek 5a, sa môže inštitúcia, ktorá sa zúčastňuje na TLTRO-III individuálne, zúčastňovať miesto toho na budúcich TLTRO-III v rámci skupiny tak, že vytvorí skupinu na účely TLTRO-III, a to za týchto okolností:

                                       a)

                                       členmi tejto skupiny na účely TLTRO-III sú úverové inštitúcie, ktoré sa nezúčastňujú na TLTRO-III individuálne alebo ako členovia inej skupiny na účely TLTRO-III a ktoré spĺňajú podmienky stanovené v článku 3 ods. 3 písm. a) bode i) alebo v článku 3 ods. 3 písm. a) bode ii) s účinnosťou po poslednom dni mesiaca predchádzajúceho žiadosti uvedenej v článku 3 ods. 3 písm. d), ale nie v tento deň ani skôr; a

                                       b)

                                       takáto skupina na účely TLTRO-III a každý z jej členov sú povinní dodržiavať ustanovenia článku 3.“;

                        6.

                        V článku 3 ods. 7 sa úvodné slová nahrádzajú takto:
                        Ak zmeny v zložení skupiny na účely TLTRO-III akceptovala v súlade s odsekom 5 Rada guvernérov, vytvorila sa nová skupina na účely TLTRO v súlade s odsekom 5a alebo 6a, alebo ak sa zmeny v zložení skupiny na účely TLTRO-III uskutočnili v súlade s odsekom 6, uplatňujú sa, pokiaľ Rada guvernérov nerozhodne inak, tieto ustanovenia:“;

                        7.

                        V článku 5 ods. 6 sa druhý pododsek nahrádza takto:
                        „Ak je účastník vzhľadom na uplatnenie prostriedkov nápravy, ktoré má národná centrálna banka k dispozícii na základe zmluvnej alebo zákonnej úpravy, povinný splatiť zostatky z TLTRO-III v ôsmej alebo nasledujúcich TLTRO-III predtým, ako sa mu oznámi výsledná úroková sadzba pre ďalšie osobitné referenčné obdobie, určí sa úroková sadzba pre sumy požičané týmto účastníkom v rámci ôsmej a nasledujúcich TLTRO-III, ktoré podliehajú povinnému splateniu, v súlade s odsekom 3c. Ak sa o splatenie požiada po tom, ako sa účastníkovi oznámili údaje týkajúce sa úroku počas ďalšieho osobitného referenčného obdobia, určí sa úroková sadzba pre sumy požičané týmto účastníkom v rámci ôsmej a nasledujúcich TLTRO-III, ktoré podliehajú povinnému splateniu, v súlade s odsekmi 3b a 3c.“;

                        8.

                        V článku 6 sa vkladá tento odsek 7a:

                           „7a.   Ak sa predloží prepracovaný prvý výkaz z dôvodu zmeny v zložení skupiny na účely TLTRO-III alebo reorganizácie podniku podľa odseku 7 písm. a), takáto zmena v zložení skupiny na účely TLTRO-III alebo reorganizácia podniku sa zohľadní pri predkladaní druhého a tretieho výkazu podľa odseku 1.
                           Ak sa predloží prepracovaný prvý výkaz z dôvodu zmeny v zložení skupiny na účely TLTRO-III alebo reorganizácie podniku podľa odseku 7 písm. b) a c), takáto zmena v zložení skupiny na účely TLTRO-III alebo reorganizácia podniku sa zohľadní pri predkladaní tretieho výkazu podľa odseku 1 a druhý výkaz sa neprepracuje.“;

                        9.

                        V článku 6 sa odsek 8a nahrádza takto:

                           „8a.   Účastník, ktorý predloží prepracovaný prvý výkaz podľa odseku 7, zabezpečí, aby kvalitu údajov predložených v takomto prepracovanom prvom výkaze vyhodnotil externý audítor v súlade s pravidlami stanovenými v odseku 6. Toto hodnotenie prepracovaného prvého výkazu audítorom sa sprístupní príslušnej národnej centrálnej banke takto:

                                       a)

                                       ak sa prepracovanie týka doplnkových položiek, hodnotenie týchto doplnkových položiek audítorom sa poskytne spolu s prepracovaným prvým výkazom;

                                       b)

                                       ak účastník predloží prepracovaný prvý výkaz podľa odseku 7 písm. a), hodnotenie tohto prepracovania audítorom sa sprístupní príslušnej národnej centrálnej banke do 30. júla 2021, ako je uvedené v indikatívnom kalendári pre TLTRO-III, ktorý je uverejnený na webovom sídle ECB;

                                       c)

                                       ak účastník predloží prepracovaný prvý výkaz podľa odseku 7 písm. b) alebo odseku 7 písm. c), hodnotenie tohto prepracovania audítorom sa sprístupní príslušnej národnej centrálnej banke v lehote, ktorá je v indikatívnom kalendári pre TLTRO-III uverejnenom na webovom sídle ECB stanovená na predloženie výsledkov hodnotenia audítorom v prípade účastníkov, ktorí sa prvýkrát zúčastnili na ôsmej alebo nasledujúcich operáciách TLTRO-III.“;

                        10.

                        V článku 6 sa vkladá tento odsek 8b:

                           „8b   Odchylne od odseku 8a nie je účastník, ktorý sprístupnil príslušnej národnej centrálnej banke výsledky hodnotenia prvého výkazu audítorom a následne predloží prepracovaný prvý výkaz podľa odseku 7, povinný sprístupniť príslušnej národnej centrálnej banke nové hodnotenie tohto prepracovaného prvého výkazu audítorom, ak sú splnené všetky tieto kritériá:

                                       a)

                                       reorganizácia podniku predstavuje zlúčenie alebo splynutie alebo prevzatie, do ktorých je zapojená jedna alebo viaceré nadobúdané úverové inštitúcie, ktoré sú všetky individuálnymi účastníkmi na TLTRO-III, alebo úverové inštitúcie, ktoré predstavujú celú skupinu na účely TLTRO-III;

                                       b)

                                       príslušnej národnej centrálnej banke bolo pred uskutočnením reorganizácie podniku sprístupnené hodnotenie prvého výkazu audítorom zvlášť za každého nadobudnutého individuálneho účastníka alebo nadobudnutú skupinu na účely TLTRO-III a

                                       c)

                                       prepracovanie sa netýka doplnkových položiek uvedených v prvom výkaze.“;

                        11.

                        Vkladá sa tento článok 6a:

                           „Článok 6a
                           Výpočet úrokovej sadzby v prípade zmeny v zložení skupiny na účely TLTRO-III alebo reorganizácie podniku, ktorá nastane medzi 1. aprílom 2021 a 31. decembrom 2021

                              1.   V prípade zmeny v zložení skupiny na účely TLTRO-III alebo reorganizácie podniku, ktorá zahŕňa účastníkov prvých siedmich TLTRO-III, ktorí sa ich zúčastnili buď individuálne alebo v rámci skupiny, ak táto zmena nastane medzi 1. aprílom 2021 a 31. decembrom 2021, sa úroková sadzba pre sumy požičané v rámci každej z prvých siedmich TLTRO-III vypočíta takto:

                                          a)

                                          počas obdobia do 23. júna 2021 sa úroková sadzba vypočíta na základe údajov o úrokových sadzbách, ktoré sa týkajú druhého referenčného obdobia a osobitného referenčného obdobia, pričom sa zohľadnia individuálne výsledky každého z účastníkov v oblasti poskytovania úverov, ako aj ustanovenia článku 5 tohto rozhodnutia, pokiaľ ide o výpočet úrokovej sadzby;

                                          b)

                                          počas obdobia od 24. júna 2021 až do splatnosti, sa úroková sadzba vypočíta na základe údajov o úrokových sadzbách za dodatočné osobitné referenčné obdobie týkajúcich sa inštitúcie, ktorá je výsledkom reorganizácie podniku, alebo skupiny na účely TLTRO-III po zmene jej zloženia (pokiaľ by neexistoval nárok na priaznivejšiu sadzbu na základe údajov o úrokových sadzbách týkajúcich sa druhého referenčného obdobia a osobitného referenčného obdobia vzhľadom na individuálne výsledky účastníka v oblasti poskytovania úverov), pričom sa zohľadnia ustanovenia článku 5 tohto rozhodnutia, pokiaľ ide o výpočet úrokovej sadzby.

                              2.   V prípade zmeny v zložení skupiny na účely TLTRO-III alebo reorganizácie podniku, ktorá zahŕňa účastníkov prvých siedmich TLTRO-III, ktorí sa ich zúčastnili buď individuálne alebo v rámci skupiny, ak táto zmena nastane medzi 1. aprílom 2021 a 31. decembrom 2021, sa úroková sadzba pre sumy požičané v rámci ôsmej alebo každej z nasledujúcich TLTRO-III vypočíta na základe údajov o úrokových sadzbách za dodatočné osobitné referenčné obdobie týkajúcich sa inštitúcie, ktorá je výsledkom reorganizácie podniku, alebo skupiny na účely TLTRO-III po zmene jej zloženia.“;

                        12.

                        Článok 7 sa nahrádza takto:

                           „Článok 7
                           Nedodržanie požiadaviek na vykazovanie

                              1.   Ak účastník nepredloží výkaz alebo nedodrží požiadavky týkajúce sa auditu, alebo ak sa vo vykázaných údajoch zistia chyby, uplatňujú sa tieto ustanovenia:

                                          a)

                                          ak účastník nesprístupní príslušnej národnej centrálnej banke prvý výkaz v príslušnej lehote, jeho objem úverov sa stanoví na nulu;

                                          b)

                                          ak účastník nesprístupní príslušnej národnej centrálnej banke výsledky hodnotenia prvého výkazu audítorom v príslušnej lehote uvedenej v indikatívnom kalendári pre TLTRO-III uverejnenom na webovom sídle ECB, uplatnia sa tieto pravidlá:

                                                      i)

                                                      ak príslušná národná centrálna banka získa hodnotenie prvého výkazu audítorom do 14 kalendárnych dní odo dňa nasledujúceho po uplynutí príslušnej lehoty, účastníkovi vzniká za každý deň až do prijatia takéhoto hodnotenia pokuta vo výške celkovej nesplatenej sumy požičanej účastníkom v rámci TLTRO-III vydelenej 1 000 000 EUR (alebo ak je takto vypočítaná suma nižšia ako 1 000 EUR, pokuta vo výške 1 000 EUR za každý deň až do prijatia hodnotenia prvého výkazu audítorom). Pokuty za každý deň sa akumulujú a príslušná národná centrálna banka ich účastníkovi účtuje po prijatí hodnotenia prvého výkazu audítorom;

                                                      ii)

                                                      ak príslušná národná centrálna banka nezíska hodnotenie prvého výkazu audítorom v lehote 14 kalendárnych dní stanovenej v bode i), účastník je povinný splatiť nesplatené sumy požičané v rámci tých operácií TLTRO-III, vo vzťahu ku ktorým sa vypočítal objem úverov na základe prvého výkazu, ku ktorému národná centrálna banka nezískala hodnotenie audítora. Účastník splatí takéto sumy v deň vyrovnania nasledujúcej hlavnej refinančnej operácie s úrokovou sadzbou vo výške priemernej sadzby hlavnej refinančnej operácie počas trvania každej príslušnej TLTRO-III do dátumu vyrovnania splatenia, okrem obdobia s osobitnou úrokovou sadzbou a ďalšieho obdobia s osobitnou úrokovou sadzbou, kedy sa uplatní priemerná sadzba hlavných refinančných operácií počas každého z týchto období mínus 50 bázických bodov;

                                          c)

                                          ak účastník jednej z prvých siedmich TLTRO-III nesprístupní príslušnej národnej centrálnej banke údaje týkajúce sa druhého referenčného obdobia v druhom výkaze alebo výsledky hodnotenia týchto údajov audítorom v príslušnej lehote stanovenej v indikatívnom kalendári pre TLTRO-III uverejnenom na webovom sídle ECB, uplatnia sa tieto pravidlá:

                                                      i)

                                                      ak príslušná národná centrálna banka získa údaje týkajúce sa druhého referenčného obdobia v druhom výkaze alebo výsledky hodnotenia týchto údajov audítorom do 14 kalendárnych dní odo dňa nasledujúceho po uplynutí príslušnej lehoty, účastníkovi vzniká za každý deň až do ich prijatia pokuta vo výške celkovej nesplatenej sumy požičanej účastníkom v rámci TLTRO-III vydelenej 1 000 000 EUR (alebo ak je takto vypočítaná suma nižšia ako 1 000 EUR, pokuta vo výške 1 000 EUR za každý deň až do prijatia). Pokuty za každý deň sa akumulujú a príslušná národná centrálna banka ich účastníkovi účtuje po prijatí všetkých údajov týkajúcich sa druhého referenčného obdobia v druhom výkaze alebo výsledkov hodnotenia týchto údajov audítorom. Príslušná národná centrálna banka oznámi účastníkovi údaje o úrokových sadzbách týkajúce sa druhého referenčného obdobia 1. októbra 2021;

                                                      ii)

                                                      ak príslušná národná centrálna banka nezíska údaje týkajúce sa druhého referenčného obdobia v druhom výkaze alebo výsledky hodnotenia týchto údajov audítorom v lehote 14 kalendárnych dní stanovenej v bode i), uplatňuje sa na sumy požičané účastníkom v rámci TLTRO-III priemerná sadzba hlavnej refinančnej operácie počas trvania každej príslušnej TLTRO-III okrem obdobia s osobitnou úrokovou sadzbou a ďalšieho obdobia s osobitnou úrokovou sadzbou, kedy sa uplatňuje priemerná sadzba hlavných refinančných operácií počas každého z týchto období mínus 50 bázických bodov okrem prípadov, keď je účastníkovi poskytnutá lepšia sadzba vzhľadom na jeho výsledky v oblasti poskytovania úverov. Ak príslušná národná centrálna banka nezíska údaje týkajúce sa druhého referenčného obdobia v druhom výkaze v lehote 14 kalendárnych dní stanovenej v bode i), účastníkovi vzniká aj pokuta vo výške 5 000 EUR, ktorú mu príslušná národná centrálna banka účtuje po prijatí všetkých údajov týkajúcich sa druhého referenčného obdobia v druhom výkaze.
                                                      Bez toho, aby bol dotknutý predchádzajúci odsek tohto bodu ii), ak účastník poskytne v druhom výkaze údaje len za osobitné referenčné obdobie a ich hodnotenie vykonané audítorom a ak akceptovateľné čisté pohľadávky účastníka počas osobitného referenčného obdobia dosiahnu alebo prekročia hraničnú hodnotu čistých pohľadávok, úroková sadzba pre sumy požičané účastníkom sa vypočíta podľa článku 5 ods. 1 alebo 3a za podmienok stanovených v článku 6 ods. 3a a 3b;

                                          d)

                                          ak účastník jednej z prvých siedmich TLTRO-III nesprístupní príslušnej národnej centrálnej banke údaje týkajúce sa osobitného referenčného obdobia v druhom výkaze alebo výsledky hodnotenia týchto údajov audítorom v príslušnej lehote stanovenej v indikatívnom kalendári pre TLTRO-III uverejnenom na webovom sídle ECB, uplatnia sa tieto pravidlá:

                                                      i)

                                                      ak príslušná národná centrálna banka získa údaje týkajúce sa osobitného referenčného obdobia v druhom výkaze alebo výsledky hodnotenia týchto údajov audítorom do 14 kalendárnych dní odo dňa nasledujúceho po uplynutí príslušnej lehoty, účastníkovi vzniká za každý deň až do ich prijatia pokuta vo výške celkovej nesplatenej sumy požičanej účastníkom v rámci TLTRO-III vydelenej 1 000 000 EUR (alebo ak je takto vypočítaná suma nižšia ako 1 000 EUR, pokuta vo výške 1 000 EUR za každý deň až do prijatia). Pokuty za každý deň sa akumulujú a príslušná národná centrálna banka ich účastníkovi účtuje po prijatí všetkých údajov týkajúcich sa osobitného referenčného obdobia v druhom výkaze alebo výsledkov hodnotenia týchto údajov audítorom. Príslušná národná centrálna banka oznámi účastníkovi údaje o úrokových sadzbách týkajúce sa druhého referenčného obdobia 1. októbra 2021;

                                                      ii)

                                                      ak príslušná národná centrálna banka nezíska údaje týkajúce sa osobitného referenčného obdobia v druhom výkaze alebo výsledky hodnotenia týchto údajov audítorom v lehote 14 kalendárnych dní stanovenej v bode i), akceptovateľné čisté pohľadávky účastníka počas osobitného referenčného obdobia sa považujú za nižšie ako hodnota čistých pohľadávok účastníka a účastník nemôže využiť úrokovú sadzbu stanovenú v článku 5 ods. 1;

                                          e)

                                          ak príslušná národná centrálna banka účtuje peňažnú pokutu podľa písmena c) bodu i), peňažná pokuta podľa písmena d) bodu i) sa nevyúčtuje. Podobne, ak príslušná národná centrálna banka účtuje peňažnú pokutu podľa písmena d) bodu i), peňažná pokuta podľa písmena c) bodu i) sa nevyúčtuje;

                                          f)

                                          ak účastník nesprístupní príslušnej národnej centrálnej banke údaje týkajúce sa tretieho výkazu alebo výsledky hodnotenia údajov týkajúcich sa tretieho výkazu vykonaného audítorom v príslušnej lehote uvedenej v indikatívnom kalendári pre TLTRO-III uverejnenom na webovom sídle ECB, uplatnia sa tieto pravidlá:

                                                      i)

                                                      ak príslušná národná centrálna banka získa údaje týkajúce sa tretieho výkazu alebo výsledky hodnotenia týchto údajov audítorom do 14 kalendárnych dní odo dňa nasledujúceho po uplynutí príslušnej lehoty, účastníkovi vzniká za každý deň až do ich prijatia pokuta vo výške celkovej nesplatenej sumy požičanej účastníkom v rámci TLTRO-III vydelenej 1 000 000 EUR (alebo ak je takto vypočítaná suma nižšia ako 1 000 EUR, pokuta vo výške 1 000 EUR za každý deň až do prijatia). Pokuty za každý deň sa akumulujú a príslušná národná centrálna banka ich účastníkovi účtuje po prijatí všetkých údajov týkajúcich sa tretieho výkazu alebo výsledkov hodnotenia týchto údajov audítorom. Príslušná národná centrálna banka oznámi účastníkovi údaje o úrokových sadzbách týkajúce sa druhého referenčného obdobia 1. júla 2022;

                                                      ii)

                                                      ak príslušná národná centrálna banka nezíska údaje týkajúce sa tretieho výkazu alebo výsledky hodnotenia týchto údajov vykonané audítorom v lehote 14 kalendárnych dní stanovenej v bode i), uplatňuje sa počas ďalšieho obdobia s osobitnou úrokovou sadzbou úroková sadzba vypočítaná podľa článku 5 ods. 1 písm. b), článku 5 ods. 2 písm. b) alebo článku 5 ods. 3 písm. b) (ak sa účastník už zúčastnil na jednej z prvých siedmich TLTRO-III) alebo podľa článku 5 ods. 3c písm. a) (ak sa účastník zúčastnil na ôsmej alebo nasledujúcich TLTRO-III) na sumy požičané týmto účastníkom v rámci uvedených TLTRO-III a počas obdobia nasledujúceho po ďalšom období s osobitnou úrokovou sadzbou sa úroková sadzba vypočíta podľa článku 5 ods. 1 písm. c), článku 5 ods. 2 písm. c), článku 5 ods. 3 písm. c) a článku 5 ods. 3c písm. b). Ak príslušná národná centrálna banka nezíska údaje týkajúce sa tretieho výkazu v lehote 14 kalendárnych dní stanovenej v bode i), účastníkovi vzniká aj pokuta vo výške 5 000 EUR, ktorú mu príslušná národná centrálna banka účtuje po prijatí všetkých údajov týkajúcich sa tretieho výkazu;

                                          g)

                                          ak účastník inak nesplní povinnosti stanovené v článku 6 ods. 6, 7, alebo 8a, uplatňuje sa na sumy požičané účastníkom v rámci TLTRO-III priemerná sadzba hlavných refinančných operácií počas trvania každej príslušnej TLTRO-III okrem obdobia s osobitnou úrokovou sadzbou a ďalšieho obdobia s osobitnou úrokovou sadzbou, kedy sa uplatňuje priemerná sadzba hlavných refinančných operácií počas každého z týchto období mínus 50 bázických bodov;

                                          h)

                                          ak účastník zistí v súvislosti s auditom v zmysle článku 6 ods. 6 a 8a alebo iným spôsobom chyby v údajoch predložených vo výkazoch, a to vrátane nepresných alebo neúplných údajov, oznámi to príslušnej národnej centrálnej banke v najkratšom možnom čase. Ak boli príslušnej národnej centrálnej banke oznámené takéto chyby, nepresnosti či opomenutia, alebo tieto chyby, nepresnosti či opomenutia zistila iným spôsobom: i) poskytne účastník v najkratšej možnej lehote dodatočné informácie, o ktoré príslušná národná centrálna banka požiada za účelom posúdenia dopadu dotknutej chyby, nepresnosti či opomenutia a ii) môže príslušná národná centrálna banka prijať vhodné opatrenia, ktorých súčasťou môže byť prepočet príslušných hodnôt, ktorý môže mať vplyv na úrokovú sadzbu pre úvery účastníka v rámci TLTRO-III a požiadavka na splatenie požičaných súm, ktoré vzhľadom na chyby, nepresnosti, či opomenutia v údajoch prevyšujú objem úverov účastníka. Účastníci preukážu, že akékoľvek nedostatky zistené auditom v zmysle článku 6 ods. 6 a 9 boli napravené v údajoch vykázaných národným centrálnym bankám v lehote stanovenej príslušnou národnou centrálnou bankou, a ak sa zistia nedostatky pri hodnotení druhého alebo tretieho výkazu vykonanom audítorom, v lehote, ktorá umožní včasné oznámenie údajov o úrokových sadzbách príslušnou národnou centrálnou bankou založených na príslušných údajoch v súlade s indikatívnym kalendárom uverejneným na webovom sídle ECB.

                              2.   Ustanoveniami odseku 1 nie je dotknutá možnosť uložiť sankcie v súlade s rozhodnutím Európskej centrálnej banky ECB/2010/10 (*1) vo vzťahu k spravodajským povinnostiam ustanoveným v nariadení (EÚ) č. 1071/2013 (ECB/2013/33).

                              3.   Aby sa predišlo pochybnostiam, požiadavky na vykazovanie a súvisiace sankcie v prípade nedodržania požiadaviek podľa odseku 1 sa uplatňujú len vtedy, ak sa účastník zúčastňuje na TLTRO-III.

                           (*1)  Rozhodnutie Európskej centrálnej banky ECB/2010/10 z 19. augusta 2010 o nedodržiavaní požiadaviek na štatistické vykazovanie (Ú. v. EÚ L 226, 28.8.2010, s. 48).“;"

                        13.

                        V prílohe II oddiele 4 písm. c) bode ii) tretej zarážke (reklasifikácie (3.2C)) sa bod 3 nahrádza takto:

                                    „3)

                                    Úpravy urobené v dôsledku opravy chýb vo vykazovaní v súlade s pokynmi prijatými od príslušnej národnej centrálnej banky podľa článku 7 ods. 1 písm. h);“.

            Článok 2
            Nadobudnutie účinnosti
            Toto rozhodnutie nadobúda účinnosť v deň nasledujúci po jeho uverejnení v Úradnom vestníku Európskej únie.

            Vo Frankfurte nad Mohanom 30. apríla 2021.

                  Za Radu guvernérov ECB

                  Prezidentka ECB

               Christine LAGARDE

            (1)  Ú. v. EÚ L 91, 2.4.2015, s. 3.

            (2)  Rozhodnutie Európskej centrálnej banky (EÚ) 2019/1311 z 22. júla 2019 o tretej sérii cielených dlhodobejších refinančných operácií (ECB/2019/21) (Ú. v. EÚ L 204, 2.8.2019, s. 100).

            (3)  Rozhodnutie Európskej centrálnej banky (EÚ) 2020/407 z 16. marca 2020, ktorým sa mení rozhodnutie o tretej sérii cielených dlhodobejších refinančných operácií (ECB/2020/13) (Ú. v. EÚ L 80, 17.3.2020, s. 23).

            (4)  Rozhodnutie Európskej centrálnej banky (EÚ) 2020/614 z 30. apríla 2020, ktorým sa mení rozhodnutie o tretej sérii cielených dlhodobejších refinančných operácií (ECB/2020/25) (Ú. v. EÚ L 141, 5.5.2020, s. 28).

            (5)  Rozhodnutie Európskej centrálnej banky (EÚ) 2021/124 z 29. januára 2021, ktorým sa mení rozhodnutie o tretej sérii cielených dlhodobejších refinančných operácií (ECB/2021/3) (Ú. v. EÚ L 38, 3.2.2021, s. 93).


title: Rozhodnutie Európskej centrálnej banky (EÚ) 2021/1437 z 3. augusta 2021, ktorým sa mení rozhodnutie (EÚ) 2017/934 o delegovaní právomoci prijímať rozhodnutia o významnosti dohliadaných subjektov (ECB/2021/33)

text:
                  6.9.2021

                  SK

                  Úradný vestník Európskej únie

                  L 314/1

         ROZHODNUTIE EURÓPSKEJ CENTRÁLNEJ BANKY (EÚ) 2021/1437
         z 3. augusta 2021,
         ktorým sa mení rozhodnutie (EÚ) 2017/934 o delegovaní právomoci prijímať rozhodnutia o významnosti dohliadaných subjektov (ECB/2021/33)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (1), a najmä na jeho článok 6,
         so zreteľom na rozhodnutie Európskej centrálnej banky (EÚ) 2017/933 zo 16. novembra 2016 o všeobecnom rámci pre delegovanie rozhodovacích právomocí vo vzťahu k právnym nástrojom v oblasti dohľadu (ECB/2016/40) (2), a najmä na jeho článok 4,
         keďže:

                     (1)

                     V rozhodnutí Európskej centrálnej banky (EÚ) 2017/934 (ECB/2016/41) (3) sa stanovujú kritériá pre delegovanie rozhodovacích právomocí na vedúcich pracovných útvarov Európskej centrálnej banky (ECB) v súvislosti s prijímaním rozhodnutí o významnosti dohliadaných subjektov. Na základe skúseností získaných pri uplatňovaní uvedeného rozhodnutia je potrebné uskutočniť určité spresnenia a technické zmeny, najmä z dôvodu konzistentnosti a istoty pri uplatňovaní týchto kritérií.

                     (2)

                     Postup delegovania rozhodovacích právomocí by sa mal presnejšie upraviť v súvislosti so zmenami rozhodnutí o významnosti v prípadoch, keď majú vedúci pracovných útvarov obavy súvisiace s prepojenosťou takéhoto rozhodnutia s jedným alebo viacerými inými rozhodnutiami, ktoré si vyžadujú schválenie orgánom dohľadu. Môže tomu tak byť v prípade, keď má výsledok príslušného posúdenia v rámci dohľadu priamy vplyv na jedno alebo viacero z týchto iných rozhodnutí, a preto by mal rozhodnutia posudzovať ten istý rozhodovací orgán súčasne, aby sa predišlo protichodným výsledkom.

                     (3)

                     Rada guvernérov rozhodla 24. júna 2020 o nadviazaní úzkej spolupráce medzi ECB a Bulharskou republikou (4) a medzi ECB a Chorvátskou republikou (5). Článok 7 ods. 1 nariadenia (EÚ) č. 1024/2013 stanovuje, že na účely vykonávania určitých úloh v súvislosti s úverovými inštitúciami usadenými v členskom štáte, ktorého menou nie je euro, keď sa nadviazala úzka spolupráca v súlade s uvedenými článkom, môže ECB adresovať pokyny príslušnému vnútroštátnemu orgánu dotknutého členského štátu. Preto je vhodné zahrnúť takéto pokyny medzi akty, ktoré môže ECB prijať na základe delegovania právomocí na vedúcich pracovných útvarov podľa príslušných ustanovení rozhodnutia (EÚ) 2017/933 (ECB/2016/40).

                     (4)

                     Okrem toho, ak majú vedúci pracovných útvarov obavy pre zložitosť alebo citlivú povahu veci – pokiaľ ide o vplyv na dobrú povesť ECB a/alebo fungovanie jednotného mechanizmu dohľadu – t. j. zmeny rozhodnutia o významnosti, mala by sa takáto zmena rozhodnutia o významnosti prijať prostredníctvom postupu nevznesenia námietok, a nie prostredníctvom delegovaného rozhodnutia. Týmto sa zabezpečí zosúladenie s postupmi stanovenými v delegovaných rozhodnutiach prijatých Radou guvernérov podľa článku 4 rozhodnutia (EÚ) 2017/933 (ECB/2016/40) v súvislosti s inými druhmi rozhodnutí v oblasti dohľadu.

                     (5)

                     Rozhodnutie (EÚ) 2017/934 (ECB/2016/41) by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Zmeny
            Rozhodnutie (EÚ) 2017/934 (ECB/2016/41) sa mení takto:

                        1.

                        V článku 1 sa dopĺňa tento bod 9:

                           „(9)   ‚citlivou povahou veci‘ sa rozumie charakteristika alebo faktor, ktoré môžu negatívne ovplyvniť dobrú povesť ECB a/alebo účinné a konzistentné fungovanie jednotného mechanizmu dohľadu, vrátane, okrem iného týchto skutočností: a) na dotknutý dohliadaný subjekt sa vzťahovali alebo vzťahujú prísne opatrenia v oblasti dohľadu, napríklad opatrenia včasnej intervencie; b) prijatie návrhu rozhodnutia bude predstavovať precedens, ktorý by pre ECB mohol byť v budúcnosti záväzný; c) prijatie návrhu rozhodnutia môže viesť k negatívnej pozornosti médií alebo verejnosti; alebo d) príslušný vnútroštátny orgán, ktorý s ECB nadviazal úzku spoluprácu, jej oznámi svoj nesúhlas s navrhovaným rozhodnutím.“

                        2.

                        V článku 2 sa dopĺňajú tieto odseky 3 až 5:

                           „3.   Zmena rozhodnutia o významnosti sa nemôže prijať prostredníctvom delegovaného rozhodnutia, ak sa z dôvodu zložitosti posúdenia alebo citlivej povahy veci vyžaduje, aby sa toto rozhodnutie prijalo prostredníctvom postupu nevznesenia námietok.

                           4.   Delegovanie rozhodovacích právomocí podľa odseku 1 sa vzťahuje na:

                                       a)

                                       prijímanie rozhodnutí ECB v oblasti dohľadu;

                                       b)

                                       prijímanie pokynov ECB adresovaných podľa článku 7 nariadenia (EÚ) č. 1024/2013 príslušným vnútroštátnym orgánom, s ktorými ECB nadviazala úzku spoluprácu.

                           5.   Vedúci pracovných útvarov predložia Rade pre dohľad a Rade guvernérov na prijatie prostredníctvom postupu nevznesenia námietok zmenu rozhodnutia o významnosti, ktorá spĺňa kritériá na prijatie delegovaných rozhodnutí stanovené v článku 3, ak posúdenie tejto zmeny rozhodnutia o významnosti v rámci dohľadu má priamy vplyv na posúdenie iného rozhodnutia v rámci dohľadu, ktoré sa má prijať prostredníctvom postupu nevznesenia námietok.“

            Článok 2
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Vo Frankfurte nad Mohanom 3. augusta 2021

                  Prezidentka ECB

               Christine LAGARDE

            (1)  Ú. v. EÚ L 287, 29.10.2013, s. 63.

            (2)  Ú. v. EÚ L 141, 1.6.2017, s. 14.

            (3)  Rozhodnutie Európskej centrálnej banky (EÚ) 2017/934 zo 16. novembra 2016 o delegovaní právomoci prijímať rozhodnutia o významnosti dohliadaných subjektov (ECB/2016/41) (Ú. v. EÚ L 141, 1.6.2017, s. 18).

            (4)  Rozhodnutie Európskej centrálnej banky (EÚ) 2020/1015 z 24. júna 2020 o nadviazaní úzkej spolupráce medzi Európskou centrálnou bankou a Българска народна банка (Bulharskou národnou bankou) (ECB/2020/30) (Ú. v. EÚ L 224I, 13.7.2020, s. 1).

            (5)  Rozhodnutie Európskej centrálnej banky (EÚ) 2020/1016 z 24. júna 2020 o nadviazaní úzkej spolupráce medzi Európskou centrálnou bankou a Hrvatska Narodna Banka (ECB/2020/31) (Ú. v. EÚ L 224I, 13.7.2020, s. 4).


title: Rozhodnutie Európskej centrálnej banky (EÚ) 2021/1438 z 3. augusta 2021, ktorým sa mení rozhodnutie (EÚ) 2017/935 o delegovaní právomocí prijímať rozhodnutia o odbornej spôsobilosti a dôveryhodnosti a posúdení požiadaviek na odbornú spôsobilosť a dôveryhodnosť (ECB/2021/34)

text:
                  6.9.2021

                  SK

                  Úradný vestník Európskej únie

                  L 314/3

         ROZHODNUTIE EURÓPSKEJ CENTRÁLNEJ BANKY (EÚ) 2021/1438
         z 3. augusta 2021,
         ktorým sa mení rozhodnutie (EÚ) 2017/935 o delegovaní právomocí prijímať rozhodnutia o odbornej spôsobilosti a dôveryhodnosti a posúdení požiadaviek na odbornú spôsobilosť a dôveryhodnosť (ECB/2021/34)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (1), a najmä na jeho článok 4 ods. 1 písm. e),
         so zreteľom na rozhodnutie Európskej centrálnej banky (EÚ) 2017/933 zo 16. novembra 2016 o všeobecnom rámci pre delegovanie rozhodovacích právomocí vo vzťahu k právnym nástrojom v oblasti dohľadu (ECB/2016/40) (2), a najmä na jeho článok 4,
         keďže:

                     (1)

                     V rozhodnutí Európskej centrálnej banky (EÚ) 2017/935 (ECB/2016/42) (3) sa stanovujú kritériá pre delegovanie rozhodovacích právomocí na vedúcich pracovných útvarov Európskej centrálnej banky (ECB) v súvislosti s prijímaním rozhodnutí o odbornej spôsobilosti a dôveryhodnosti a posúdením požiadaviek na odbornú spôsobilosť a dôveryhodnosť. Na základe skúseností získaných pri uplatňovaní uvedeného rozhodnutia je potrebné uskutočniť určité spresnenia a technické zmeny, najmä z dôvodu konzistentnosti a istoty pri uplatňovaní týchto kritérií.

                     (2)

                     Postup delegovania rozhodovacích právomocí by sa mal presnejšie upraviť v súvislosti s rozhodnutiami o odbornej spôsobilosti a dôveryhodnosti v prípadoch, keď majú vedúci pracovných útvarov obavy súvisiace s prepojenosťou takéhoto rozhodnutia s jedným alebo viacerými inými rozhodnutiami, ktoré si vyžadujú schválenie orgánom dohľadu. Môže tomu tak byť v prípade, keď má výsledok príslušného posúdenia v rámci dohľadu priamy vplyv na jedno alebo viacero z týchto iných rozhodnutí, a preto by mal rozhodnutia posudzovať ten istý rozhodovací orgán súčasne, aby sa predišlo protichodným výsledkom. Touto úpravou postupu delegovania rozhodovacích právomocí by však nemala byť dotknutá možnosť rozdeliť rozhodnutie o vymenovaní viacerých členov riadiaceho orgánu, ak v prípade jedného alebo viacerých menovaných osôb nie sú splnené kritériá delegovania.

                     (3)

                     Rada guvernérov rozhodla 24. júna 2020 o nadviazaní úzkej spolupráce medzi ECB a Bulharskou republikou (4) a medzi ECB a Chorvátskou republikou (5). Článok 7 ods. 1 nariadenia (EÚ) č. 1024/2013 stanovuje, že na účely vykonávania určitých úloh v súvislosti s úverovými inštitúciami usadenými v členskom štáte, ktorého menou nie je euro, keď sa nadviazala úzka spolupráca v súlade s uvedenými článkom, môže ECB adresovať pokyny príslušnému vnútroštátnemu orgánu dotknutého členského štátu. Preto je vhodné zahrnúť takéto pokyny medzi akty, ktoré môže ECB prijať na základe delegovania právomocí na vedúcich pracovných útvarov podľa príslušných ustanovení rozhodnutia (EÚ) 2017/935 (ECB/2016/42).

                     (4)

                     Rozhodnutie o odbornej spôsobilosti a dôveryhodnosti sa neprijme prostredníctvom delegovaného rozhodnutia v prípade, ak sa z dôvodu zložitosti posúdenia vyžaduje, aby sa namiesto toho prijalo prostredníctvom postupu nevznesenia námietok. Malo by sa spresniť, že okrem toho môžu existovať prípady, v ktorých si citlivá povaha veci – pokiaľ ide o vplyv na dobrú povesť ECB a/alebo fungovanie jednotného mechanizmu dohľadu – môže vyžadovať, aby sa rozhodnutie o odbornej spôsobilosti a dôveryhodnosti prijalo prostredníctvom postupu nevznesenia námietok a nie prostredníctvom delegovaného rozhodnutia

                     (5)

                     Rozsah delegovaných rozhodnutí o odbornej spôsobilosti a dôveryhodnosti by sa mal rozšíriť tak, aby zahŕňal: a) rozhodnutia, ktorými sa povoľuje zastávať dodatočnú nevýkonnú riadiacu funkciu v zmysle článku 91 ods. 6 smernice Európskeho parlamentu a Rady 2013/36/EÚ (6); b) rozhodnutia, či vedúci pobočiek – v zmysle príslušných právnych predpisov – spĺňajú požiadavky na odbornú spôsobilosť a dôveryhodnosť a c) rozhodnutia, či osoby, na ktoré riadiaci orgán čiastočne alebo úplne deleguje výkonnú funkciu – bez ohľadu na to, či boli tieto osoby navrhnuté alebo vymenované za formálnych členov riadiaceho orgánu alebo orgánov inštitúcie podľa vnútroštátneho práva – spĺňajú požiadavky na odbornú spôsobilosť a dôveryhodnosť. Toto rozšírenie rozsahu delegovaných rozhodnutí o odbornej spôsobilosti a dôveryhodnosti je primerané, keďže posúdenia takýchto rozhodnutí sú svojou povahou podobné ako posúdenia vykonávané v súvislosti so štandardnými rozhodnutiami o odbornej spôsobilosti a dôveryhodnosti.

                     (6)

                     Okrem toho by sa mal rozsah delegovaných rozhodnutí o odbornej spôsobilosti a dôveryhodnosti rozšíriť tak, aby zahŕňal rozhodnutia o opätovnom vymenovaní, ak ECB nevzniesla námietku voči predchádzajúcemu vymenovaniu a od posledného hodnotenia nenastali žiadne podstatné nové skutočnosti, ktoré by mali vplyv na jedno alebo viaceré hodnotiace kritériá.

                     (7)

                     S cieľom zjednodušiť kritériá, ktoré sa uplatňujú pri určovaní, či sa rozhodnutie o odbornej spôsobilosti a dôveryhodnosti prijíma ako delegované rozhodnutie, ako aj s cieľom zosúladiť tento režim delegovania s ostatnými režimami delegovania, by sa malo doplniť vymedzenie pojmu „zamietavé rozhodnutie“. Rovnako s cieľom dosiahnuť súlad s inými režimami delegovania by sa mala zrušiť požiadavka – uplatniteľná v prípade, že sa má rozhodnutie o odbornej spôsobilosti a dôveryhodnosti prijať prostredníctvom delegovaného rozhodnutia – aby dotknutý príslušný vnútroštátny orgán predložil ECB návrh delegovaného rozhodnutia v lehote 20 pracovných dní pred uplynutím lehoty na prijatie rozhodnutia o odbornej spôsobilosti a dôveryhodnosti na základe platného práva.

                     (8)

                     V prípadoch, keď sa ECB v súvislosti s rozhodnutím odbornej spôsobilosti a dôveryhodnosti predložia skutočnosti súvisiace s trestným alebo správnym konaním, kritérium uplatňované na určenie toho, či sa dané rozhodnutie prijíma prostredníctvom delegovaného rozhodnutia, by sa malo upraviť tak, aby sa zameralo na konania, ktoré majú vplyv na vhodnosť menovanej osoby.

                     (9)

                     Rozhodnutie (EÚ) 2017/935 (ECB/2016/42) by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Zmeny

               1.   Článok 1 sa mení takto:

                           a)

                           bod 2 sa nahrádza takto:

                                       „2.

                                       „rozhodnutím o odbornej spôsobilosti a dôveryhodnosti“ sa rozumie rozhodnutie ECB, v ktorom sa: i) uvádza, či fyzická osoba spĺňa požiadavky na odbornú spôsobilosť a dôveryhodnosť, alebo ii) povoľuje členovi riadiaceho orgánu zastávať jednu dodatočnú nevýkonnú riadiacu funkciu podľa článku 91 ods. 6 smernice 2013/36/EÚ;“;

                           b)

                           bod 10 sa nahrádza takto:

                                       „10.

                                       „členom“ sa rozumie jedna alebo viaceré z týchto osôb: i) navrhovaný alebo vymenovaný člen riadiaceho orgánu; ii) ak to prichádza do úvahy, navrhovaná alebo vymenovaná osoba zastávajúca kľúčovú funkciu, ako je to vymedzené v súlade s platnými právnymi predpismi; iii) navrhovaný alebo vymenovaný vedúci pobočky, ako je to vymedzené v súlade s platnými právnymi predpismi a iv) osoba, na ktorú riadiaci orgán čiastočne alebo úplne deleguje výkonnú funkciu bez ohľadu na to, či bola táto osoba navrhnutá alebo vymenovaná za formálneho člena riadiaceho orgánu alebo orgánov inštitúcie podľa vnútroštátneho práva;“;

                           c)

                           bod 14 sa nahrádza takto:

                                       „14.

                                       „všeobecnými zásadami hodnotenia odbornej spôsobilosti a dôveryhodnosti“ sa rozumie dokument s týmto názvom vrátane jeho budúcich verzií a vrátane akéhokoľvek iného dokumentu obsahujúceho základné zásady pre posúdenie odbornej spôsobilosti a dôveryhodnosti, ktorý ho môže v budúcnosti nahradiť alebo doplniť, ktoré boli prijaté a podľa potreby zmenené v súlade s postupom nevznesenia námietok a uverejnené na webovom sídle ECB;“;

                           d)

                           dopĺňa sa tento bod 16:

                                       „16.

                                       „zamietavým rozhodnutím“ sa rozumie rozhodnutie, ktorým sa neudeľuje povolenie alebo neudeľuje povolenie v plnom rozsahu, o ktoré žiadal významný dohliadaný subjekt alebo člen. Rozhodnutie s doplňujúcimi ustanoveniami, ako sú podmienky alebo povinnosti, sa považuje za zamietavé rozhodnutie, ak takéto doplňujúce ustanovenia: a) zabezpečujú, že dohliadaný subjekt spĺňa požiadavky príslušných právnych predpisov Únie uvedené v článku 4 a boli dohodnuté písomne alebo b) iba opätovne uvádzajú jednu alebo viacero existujúcich požiadaviek, ktoré musí inštitúcia spĺňať podľa ustanovení uvedených v článku 4, alebo požadujú informácie o splnení jednej alebo viacerých takýchto požiadaviek;“;

                           e)

                           dopĺňa sa tento bod 17:

                                       „17.

                                       „všeobecnými zásadami ECB týkajúcimi sa možností a právomocí ustanovených v práve Únie“ sa rozumie dokument s týmto názvom vrátane jeho budúcich verzií a vrátane akéhokoľvek iného dokumentu obsahujúceho základné zásady týkajúce sa možností a právomocí ustanovených v práve Únie, ktorý ho môže v budúcnosti nahradiť alebo doplniť, ktoré boli prijaté a podľa potreby zmenené v súlade s postupom nevznesenia námietok a uverejnené na webovom sídle ECB.“;

                           f)

                           dopĺňa sa tento bod 18:

                                       18.

                                       „citlivou povahou veci“ sa rozumie charakteristika alebo faktor, ktoré môžu negatívne ovplyvniť dobrú povesť ECB a/alebo účinné a konzistentné fungovanie jednotného mechanizmu dohľadu, vrátane, okrem iného týchto skutočností: a) na dotknutý dohliadaný subjekt sa vzťahovali alebo vzťahujú prísne opatrenia v oblasti dohľadu, napríklad opatrenia včasnej intervencie; b) prijatie návrhu rozhodnutia bude predstavovať precedens, ktorý by pre ECB mohol byť v budúcnosti záväzný; c) prijatie návrhu rozhodnutia môže viesť k negatívnej pozornosti médií alebo verejnosti; alebo d) príslušný vnútroštátny orgán, ktorý s ECB nadviazal úzku spoluprácu, jej oznámi svoj nesúhlas s navrhovaným rozhodnutím.“;

               2.   V článku 2 sa dopĺňa tento odsek 3:

                     2.„3.   Delegovanie rozhodovacích právomocí podľa odseku 1 sa vzťahuje na:

                                 a)

                                 prijímanie rozhodnutí ECB v oblasti dohľadu;

                                 b)

                                 prijímanie pokynov ECB adresovaných podľa článku 7 nariadenia (EÚ) č. 1024/2013 príslušným vnútroštátnym orgánom, s ktorými ECB nadviazala úzku spoluprácu.“;

               3.   Článok 3 sa nahrádza takto:

                     „Článok 3
                     Rozsah prenesenia právomoci

                        3.1.   Rozhodnutie o odbornej spôsobilosti a dôveryhodnosti sa nemôže prijať prostredníctvom delegovaného rozhodnutia, ak je splnené niektoré z týchto kritérií:

                                    a)

                                    dotknutým dohliadaným subjektom je jeden z týchto subjektov:

                                                i)

                                                dohliadaný subjekt na najvyššej úrovni konsolidácie v rámci zúčastnených členských štátov z významnej dohliadanej skupiny;

                                                ii)

                                                úverová inštitúcia s najväčšou celkovou hodnotou aktív vo významnej dohliadanej skupine, ak takýto subjekt je iný, ako sa uvádza v bode i);

                                                iii)

                                                významný dohliadaný subjekt, ktorý nie je súčasťou významnej dohliadanej skupiny;

                                    b)

                                    rozhodnutie je zamietavým rozhodnutím;

                                    c)

                                    ECB sa predložia informácie o niektorej z týchto skutočností:

                                                i)

                                                proti členovi sa v súčasnosti vedie trestné konanie pred súdom alebo bol odsúdený za trestný čin na prvom alebo poslednom stupni; alebo

                                                ii)

                                                vo vzťahu k členovi prebiehalo alebo v súčasnosti prebieha vyšetrovanie za porušenie právnych predpisov alebo regulačných ustanovení v oblasti finančných služieb, alebo sa vo vzťahu k nemu za porušenie takýchto predpisov uskutočňuje alebo uskutočňoval výkon rozhodnutia, prípadne prebieha konanie o uložení administratívnej sankcie alebo už takáto bola uložená;

                                          okrem prípadov, keď na základe posúdenia v súlade s kritériami uvedenými vo Všeobecných zásadách pre posúdenie odbornej spôsobilosti a dôveryhodnosti, najmä pokiaľ ide o povahu obžaloby resp. obvinenia, závažnosť sankcie a uplynutý čas (minimálne päť rokov od uloženia sankčného opatrenia) príslušná skutočnosť nemá vplyv na dobrú povesť člena;

                                    d)

                                    z dôvodu zložitosti posúdenia alebo citlivej povahy veci sa vyžaduje, aby sa rozhodnutie o odbornej spôsobilosti a dôveryhodnosti prijalo na základe postupu nevznesenia námietok.

                        2.   Bez toho, aby bol dotknutý odsek 1, sa prostredníctvom delegovaného rozhodnutia prijme rozhodnutie o odbornej spôsobilosti a dôveryhodnosti, ak sa týka opätovného vymenovania tej istej osoby na rovnakú pozíciu v tom istom dohliadanom subjekte, ECB nevzniesla námietku voči predchádzajúcemu vymenovaniu a od posledného hodnotenia nenastali žiadne podstatné nové skutočnosti, ktoré by mali vplyv na jedno alebo viaceré hodnotiace kritériá.

                        3.   Ak podľa odsekov 1 a 2 rozhodnutie o odbornej spôsobilosti a dôveryhodnosti nemožno prijať prostredníctvom delegovaného rozhodnutia, prijme sa v súlade s platnými právnymi predpismi a postupom nevznesenia námietok.

                        4.   Vedúci pracovných útvarov predložia Rade pre dohľad a Rade guvernérov na prijatie prostredníctvom postupu nevznesenia námietok rozhodnutie o odbornej spôsobilosti a dôveryhodnosti, ktoré spĺňa kritériá na prijatie delegovaných rozhodnutí stanovené v tomto článku, ak posúdenie tohto rozhodnutia o odbornej spôsobilosti a dôveryhodnosti v rámci dohľadu má priamy vplyv na posúdenie iného rozhodnutia v rámci dohľadu, ktoré sa má prijať prostredníctvom postupu nevznesenia námietok.

                        5.   Bez toho, aby bol dotknutý odsek 4, ak sa posúdenie požiadaviek na odbornú spôsobilosť a dôveryhodnosť týka viac ako jedného člena riadiaceho orgánu a podľa odseku 1 a 2 rozhodnutie nemožno prijať prostredníctvom delegovaného rozhodnutia v súvislosti s jedným alebo viacerými z nich, posúdenie povedie k dvom rozhodnutiam o odbornej spôsobilosti a dôveryhodnosti. Jedno rozhodnutie sa prijme prostredníctvom postupu nevznesenia námietok a druhé prostredníctvom delegovaného rozhodnutia.“;

               4.   Článok 4 sa mení takto:

                           a)

                           úvodné slová sa nahrádzajú takto:

                              „1.   Posúdenie požiadaviek na odbornú spôsobilosť a dôveryhodnosť členov sa uskutoční v súlade s platnými právnymi predpismi s prihliadnutím na všeobecné zásady hodnotenia odbornej spôsobilosti a dôveryhodnosti (kapitoly o hodnotiacich kritériách a povoleniach súvisiacich s odbornou spôsobilosťou a dôveryhodnosťou) a v súlade, ak to prichádza do úvahy, s týmito kritériami:“

                           b)

                           dopĺňa sa tento odsek 2:

                              „2.   Posúdenie skutočnosti, či možno členovi riadiaceho orgánu povoliť zastávať jednu dodatočnú nevýkonnú riadiacu funkciu sa vykonáva v súlade s platnými právnymi predpismi, ktorými sa vykonáva článok 91 ods. 6 smernice 2013/36/EÚ, a s prihliadnutím na Všeobecné zásady pre posúdenie odbornej spôsobilosti a dôveryhodnosti (oddiel o časovom záväzku) a na kritériá uvedené vo všeobecných zásadách ECB týkajúcich sa možností a právomocí ustanovených v práve Únie.“

            Článok 2
            Prechodné ustanovenie
            Ustanovenia rozhodnutia (EÚ) 2017/935 (ECB/2016/42) sa naďalej uplatňujú bez zmien, ak príslušný vnútroštátny orgán predložil ECB návrh rozhodnutia o odbornej spôsobilosti a dôveryhodnosti pred nadobudnutím účinnosti tohto rozhodnutia.

            Článok 3
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Vo Frankfurte nad Mohanom 3. augusta 2021

                  Prezidentka ECB

               Christine LAGARDE

            (1)  Ú. v. EÚ L 287, 29.10.2013, s. 63.

            (2)  Ú. v. EÚ L 141, 1.6.2017, s. 14.

            (3)  Rozhodnutie Európskej centrálnej banky (EÚ) 2017/935 zo 16. novembra 2016 o delegovaní právomocí prijímať rozhodnutia o odbornej spôsobilosti a dôveryhodnosti a posúdení požiadaviek na odbornú spôsobilosť a dôveryhodnosť (ECB/2016/42) (Ú. v. EÚ L 141, 1.6.2017, s. 21).

            (4)  Rozhodnutie Európskej centrálnej banky (EÚ) 2020/1015 z 24. júna 2020 o nadviazaní úzkej spolupráce medzi Európskou centrálnou bankou a Българска народна банка (Bulharskou národnou bankou) (ECB/2020/30) (Ú. v. EÚ L 224I, 13.7.2020, s. 1)

            (5)  Rozhodnutie Európskej centrálnej banky (EÚ) 2020/1016 z 24. júna 2020 o nadviazaní úzkej spolupráce medzi Európskou centrálnou bankou a Hrvatska Narodna Banka (ECB/2020/31) (Ú. v. EÚ L 224I, 13.7.2020, s. 4)

            (6)  Smernica Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami, o zmene a doplnení smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 27.6.2013, s. 338).


title: Rozhodnutie Európskej centrálnej banky (EÚ) 2021/1439 z 3. augusta 2021, ktorým sa mení rozhodnutie (EÚ) 2018/546 o delegovaní právomocí prijímať rozhodnutia o vlastných zdrojoch (ECB/2021/35)

text:
                  6.9.2021

                  SK

                  Úradný vestník Európskej únie

                  L 314/8

         ROZHODNUTIE EURÓPSKEJ CENTRÁLNEJ BANKY (EÚ) 2021/1439
         z 3. augusta 2021,
         ktorým sa mení rozhodnutie (EÚ) 2018/546 o delegovaní právomocí prijímať rozhodnutia o vlastných zdrojoch (ECB/2021/35)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a o zmene nariadenia (EÚ) č. 648/2012 (1), a najmä na jeho článok 26 ods. 2 a 3 a články 28, 29, 77, 78 a 78a,
         so zreteľom na nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (2), a najmä na jeho článok 4 ods. 1 písm. d),
         so zreteľom na rozhodnutie Európskej centrálnej banky (EÚ) 2017/933 zo 16. novembra 2016 o všeobecnom rámci pre delegovanie rozhodovacích právomocí vo vzťahu k právnym nástrojom v oblasti dohľadu (ECB/2016/40) (3), a najmä na jeho článok 4,
         keďže:

                     (1)

                     V rozhodnutí Európskej centrálnej banky (EÚ) 2018/546 (ECB/2018/10) (4) sa stanovujú kritériá pre delegovanie rozhodovacích právomocí na vedúcich pracovných útvarov Európskej centrálnej banky (ECB) v súvislosti s prijímaním rozhodnutí o vlastných zdrojoch. Na základe skúseností získaných pri uplatňovaní uvedeného rozhodnutia je potrebné uskutočniť určité spresnenia a technické zmeny, najmä z dôvodu konzistentnosti a istoty pri uplatňovaní týchto kritérií.

                     (2)

                     Postup delegovania rozhodovacích právomocí by sa mal presnejšie upraviť v súvislosti s rozhodnutiami o vlastných zdrojoch v prípadoch, keď majú vedúci pracovných útvarov obavy súvisiace s prepojenosťou takéhoto rozhodnutia s jedným alebo viacerými inými rozhodnutiami, ktoré si vyžadujú schválenie orgánom dohľadu. Môže tomu tak byť v prípade, keď má výsledok príslušného posúdenia v rámci dohľadu priamy vplyv na jedno alebo viacero z týchto iných rozhodnutí, a preto by mal rozhodnutia posudzovať ten istý rozhodovací orgán súčasne, aby sa predišlo protichodným výsledkom.

                     (3)

                     Rada guvernérov rozhodla 24. júna 2020 o nadviazaní úzkej spolupráce medzi ECB a Bulharskou republikou (5) a medzi ECB a Chorvátskou republikou (6). Článok 7 ods. 1 nariadenia (EÚ) č. 1024/2013 stanovuje, že na účely vykonávania určitých úloh v súvislosti s úverovými inštitúciami usadenými v členskom štáte, ktorého menou nie je euro, keď sa nadviazala úzka spolupráca v súlade s uvedenými článkom, môže ECB adresovať pokyny príslušnému vnútroštátnemu orgánu dotknutého členského štátu. Preto je vhodné zahrnúť takéto pokyny medzi akty, ktoré môže ECB prijať na základe delegovania právomocí na vedúcich pracovných útvarov podľa príslušných ustanovení rozhodnutia (EÚ) 2018/546 (ECB/2018/10).

                     (4)

                     Rozhodnutie o vlastných zdrojoch sa neprijme prostredníctvom delegovaného rozhodnutia v prípade, ak sa z dôvodu zložitosti posúdenia vyžaduje, aby sa namiesto toho prijalo prostredníctvom postupu nevznesenia námietok. Malo by sa spresniť, že okrem toho môžu existovať prípady, v ktorých si citlivá povaha veci – pokiaľ ide o vplyv na dobrú povesť ECB a/alebo fungovanie jednotného mechanizmu dohľadu – môže vyžadovať, aby sa rozhodnutie o vlastných zdrojoch prijalo prostredníctvom postupu nevznesenia námietok a nie prostredníctvom delegovaného rozhodnutia.

                     (5)

                     S cieľom uľahčiť rozhodovací proces je nevyhnutné delegovanie rozhodovacích právomocí v súvislosti s udeľovaním povolení na zahrnutie predbežných alebo koncoročných ziskov do vlastného kapitálu Tier 1 predtým, ako inštitúcia prijme formálne rozhodnutie potvrdzujúce záverečný zisk alebo stratu inštitúcie v danom roku podľa článku 26 ods. 2 nariadenia (EÚ) č. 575/2013. Ak sú však splnené požiadavky na uplatnenie rozhodnutia Európskej centrálnej banky (EÚ) 2015/656 (ECB/2015/4) (7), malo by sa uplatniť uvedené rozhodnutie.

                     (6)

                     S cieľom uľahčiť rozhodovací proces je okrem toho nevyhnutné delegovanie rozhodovacích právomocí v súvislosti s odpoveďou ECB na žiadosť orgánu pre riešenie krízových situácií o konzultáciu podľa článku 78a nariadenia (EÚ) č. 575/2013, pokiaľ ide o rozsah, v ktorom by mala inštitúcia prekročiť požiadavky na vlastné zdroje a oprávnené záväzky stanovené v nariadení (EÚ) č. 575/2013, v smernici Európskeho parlamentu a Rady 2013/36/EÚ (8) a v smernici Európskeho parlamentu a Rady 2014/59/EÚ (9) po uskutočnení úkonov uvedených v článku 77 ods. 2 nariadenia (EÚ) č. 575/2013.

                     (7)

                     Rozhodnutie (EÚ) 2018/546 (ECB/2018/10) by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Zmeny
            Rozhodnutie (EÚ) 2018/546 (ECB/2018/10) sa mení takto:

                        1.

                        Článok 1 sa mení takto:

                                    a)

                                    bod 1 sa nahrádza takto:

                                                „(1)

                                                „rozhodnutie o vlastných zdrojoch“ je ktorékoľvek z týchto rozhodnutí: a) rozhodnutie ECB o povolení klasifikovať nástroj ako nástroj vlastného kapitálu Tier 1; b) rozhodnutie ECB o povolení klasifikovať nástroj ako nástroj dodatočného kapitálu Tier 1 alebo kapitálu Tier 2; c) rozhodnutie ECB o povolení zahrnúť predbežné alebo koncoročné zisky a d) rozhodnutie ECB o povolení znížiť vlastné zdroje. Na účely tohto rozhodnutia je súčasťou rozhodnutia o vlastných zdrojoch aj schválenie odpovede ECB na žiadosť orgánu pre riešenie krízových situácií o konzultáciu týkajúcu sa zníženia nástrojov oprávnených záväzkov;“;

                                    b)

                                    dopĺňajú sa tieto body 16, 17 a 18:

                                                „(16)

                                                „významná dohliadaná skupina“ je významná dohliadaná skupina, ako je vymedzená v článku 2 bode 22 nariadenia Európskej centrálnej banky (EÚ) č. 468/2014 (ECB/2014/17) (*);

                                                (17)

                                                „všeobecné povolenie udelené vopred“ je všeobecné povolenie na vykonanie ktoréhokoľvek z úkonov stanovených v článku 77 ods. 1 nariadenia (EÚ) č. 575/2013 na zníženie vlastných zdrojov, ktoré sa udeľuje v súlade s článkom 78 ods. 1 druhým pododsekom uvedeného nariadenia;

                                                (18)

                                                „citlivá povaha veci“ je charakteristika alebo faktor, ktoré môžu negatívne ovplyvniť dobrú povesť ECB a/alebo účinné a konzistentné fungovanie jednotného mechanizmu dohľadu, vrátane, okrem iného týchto skutočností: a) na dotknutý dohliadaný subjekt sa vzťahovali alebo vzťahujú prísne opatrenia v oblasti dohľadu, napríklad opatrenia včasnej intervencie; b) prijatie návrhu rozhodnutia bude predstavovať precedens, ktorý by pre ECB mohol byť v budúcnosti záväzný; c) prijatie návrhu rozhodnutia môže viesť k negatívnej pozornosti médií alebo verejnosti; alebo d) príslušný vnútroštátny orgán, ktorý s ECB nadviazal úzku spoluprácu, jej oznámi svoj nesúhlas s navrhovaným rozhodnutím.

                                       (*)  Nariadenie Európskej centrálnej banky (EÚ) č. 468/2014 zo 16. apríla 2014 o rámci pre spoluprácu v rámci jednotného mechanizmu dohľadu medzi Európskou centrálnou bankou, príslušnými vnútroštátnymi orgánmi a určenými vnútroštátnymi orgánmi (nariadenie o rámci JMD) (ECB/2014/17) (Ú. v. EÚ L 141, 14.5.2014, s. 1).“;"

                        2.

                        Článok 2 sa mení takto:

                                    a)

                                    odsek 1 sa nahrádza takto:

                                       „1.   V súlade s článkom 4 rozhodnutia (EÚ) 2017/933 (ECB/2016/40) Rada guvernérov týmto deleguje na vedúcich pracovných útvarov vymenovaných Výkonnou radou v súlade s článkom 5 uvedeného rozhodnutia právomoc prijímať tieto rozhodnutia o vlastných zdrojoch:

                                                   a)

                                                   rozhodnutie o povolení klasifikovať kapitálové nástroje ako nástroje vlastného kapitálu Tier 1, ako je to stanovené v článku 26 ods. 3 nariadenia (EÚ) č. 575/2013;

                                                   b)

                                                   rozhodnutie o povolení klasifikovať kapitálové nástroje ako nástroje dodatočného kapitálu Tier 1 alebo kapitálu Tier 2, ak si to vyžadujú vnútroštátne právne predpisy;

                                                   c)

                                                   rozhodnutie o povolení v súvislosti so znížením vlastných zdrojov, ako je to stanovené v článku 77 ods. 1 nariadenia (EÚ) č. 575/2013;

                                                   d)

                                                   rozhodnutie o povolení zahrnúť predbežné alebo koncoročné zisky inštitúcie do vlastného kapitálu Tier 1 predtým, ako inštitúcia prijme formálne rozhodnutie potvrdzujúce záverečný zisk alebo stratu inštitúcie v danom roku, ako je to stanovené v článku 26 ods. 2 nariadenia (EÚ) č. 575/2013;

                                                   e)

                                                   rozhodnutie o odpovediach na žiadosti orgánu pre riešenie krízových situácií o konzultáciu podľa článku 78a nariadenia (EÚ) č. 575/2013 vrátane dohody o navrhovanom rozsahu, v ktorom, po uskutočnení úkonu uvedeného v článku 77 ods. 2 nariadenia (EÚ) č. 575/2013, orgán pre riešenie krízových situácií považuje za potrebné, aby vlastné zdroje a oprávnené záväzky inštitúcie prevýšili požiadavky stanovené pre túto inštitúciu.“;

                                    b)

                                    odsek 2 sa nahrádza takto:

                                       „2.   Rozhodnutia o vlastných zdrojoch uvedené v odseku 1 sa prijímajú prostredníctvom delegovaného rozhodnutia, iba ak sú splnené kritériá na prijatie delegovaných rozhodnutí ustanovené v článkoch 3, 4, 5, 5a a 5b.“;

                                    c)

                                    odsek 3 sa nahrádza takto:

                                       „3.   Rozhodnutia o vlastných zdrojoch sa nemôžu prijať prostredníctvom delegovaného rozhodnutia, ak sa z dôvodu zložitosti posúdenia alebo citlivej povahy veci vyžaduje, aby sa tieto rozhodnutia prijali na základe postupu nevznesenia námietok.“;

                                    d)

                                    dopĺňajú sa tieto odseky 4 a 5:

                                       „4.   Vedúci pracovných útvarov predložia Rade pre dohľad a Rade guvernérov na prijatie prostredníctvom postupu nevznesenia námietok rozhodnutie o vlastných zdrojoch, ktoré spĺňa kritériá na prijatie delegovaných rozhodnutí stanovené v článkoch 3 až 5b, ak posúdenie tohto rozhodnutia o vlastných zdrojoch v rámci dohľadu má priamy vplyv na posúdenie iného rozhodnutia v rámci dohľadu, ktoré sa má prijať prostredníctvom postupu nevznesenia námietok.

                                       5.   Delegovanie rozhodovacích právomocí podľa odseku 1 sa vzťahuje na:

                                                   a)

                                                   prijímanie rozhodnutí ECB v oblasti dohľadu;

                                                   b)

                                                   prijímanie pokynov ECB adresovaných podľa článku 7 nariadenia (EÚ) č. 1024/2013 príslušným vnútroštátnym orgánom, s ktorými ECB nadviazala úzku spoluprácu;

                                                   c)

                                                   schvaľovanie odpovedí ECB na žiadosti orgánu pre riešenie krízových situácií o konzultáciu podľa článku 78a nariadenia (EÚ) č. 575/2013 vrátane dohody o navrhovanom rozsahu, v ktorom, po uskutočnení úkonu uvedeného v článku 77 ods. 2 nariadenia (EÚ) č. 575/2013, orgán pre riešenie krízových situácií považuje za potrebné, aby vlastné zdroje a oprávnené záväzky inštitúcie prevýšili príslušné požiadavky.“;

                        3.

                        Nadpis v článku 3 sa nahrádza takto:
                        „Kritériá na prijatie delegovaných rozhodnutí o povolení klasifikovať nástroje ako nástroje vlastného kapitálu Tier 1“;

                        4.

                        V článku 3 sa odsek 1 nahrádza takto:

                           „1.   Rozhodnutia o klasifikácii kapitálových nástrojov ako nástrojov vlastného kapitálu Tier 1 sa prijmú prostredníctvom delegovaného rozhodnutia, ak je druh nástrojov, vo vzťahu ku ktorým sa žiada o povolenie, zahrnutý do zoznamu EBA v čase, keď ECB prijala takúto žiadosť.“;

                        5.

                        Nadpis v článku 4 sa nahrádza takto:
                        „Kritériá na prijatie delegovaných rozhodnutí o povolení klasifikovať nástroje ako nástroje dodatočného kapitálu Tier 1 alebo kapitálu Tier 2“;

                        6.

                        V článku 4 sa odsek 1 nahrádza takto:

                           „1.   Ak je povolenie podľa vnútroštátnych právnych predpisov potrebné, rozhodnutia o povolení klasifikovať kapitálové nástroje ako nástroje dodatočného kapitálu Tier 1 alebo kapitálu Tier 2 sa prijímajú prostredníctvom delegovaného rozhodnutia.“

                        7.

                        V článku 4 sa odsek 2 nahrádza takto:

                           „2.   Zamietavé rozhodnutia nemožno prijať prostredníctvom delegovaného rozhodnutia.“;

                        8.

                        Článok 5 sa mení takto:

                                    a)

                                    nadpis sa nahrádza takto:
                                    „Kritériá na prijatie delegovaných rozhodnutí o povolení znížiť vlastné zdroje“;

                                    b)

                                    odsek 1 sa nahrádza takto:

                                       „1.   Rozhodnutia o povolení znížiť vlastné zdroje sa prijmú prostredníctvom delegovaného rozhodnutia v súlade s ustanoveniami odsekov 2, 3, 3a, 4 a 4a.“;

                                    c)

                                    odsek 2 sa nahrádza takto:

                                       „2.   Pokiaľ ide o zníženia s náhradou, rozhodnutia sa prijímajú prostredníctvom delegovaného rozhodnutia, ak:

                                                   a)

                                                   nahrádzajúci nástroj je nástroj vlastného kapitálu Tier 1, ktorého nominálna hodnota sa rovná aspoň nominálnej hodnote nahradeného nástroja; alebo

                                                   b)

                                                   nahrádzajúci nástroj je nástroj dodatočného kapitálu Tier 1, ktorého nominálna hodnota sa rovná aspoň nominálnej hodnote nahradeného nástroja, ak je nahradený nástroj nástrojom dodatočného kapitálu Tier 1; alebo

                                                   c)

                                                   nahrádzajúci nástroj je nástroj dodatočného kapitálu Tier 1 alebo kapitálu Tier 2, ktorého nominálna hodnota sa rovná aspoň nominálnej hodnote nahradeného nástroja, ak je nahradený nástroj nástrojom kapitálu Tier 2.
                                                   Ak nahrádzajúci nástroj alebo nahradený nástroj uvedený v písmenách a) až c) nemá nominálnu hodnotu, použije sa namiesto nominálnej hodnoty pomyselná hodnota daného nástroja.
                                                   Ak je nominálna hodnota (alebo, za okolností uvedených v predchádzajúcom pododseku, pomyselná hodnota) nahradeného nástroja vyššia ako hodnota toho nástroja, ktorá sa kvalifikuje ako vlastné zdroje, použije sa namiesto toho hodnota, ktorá sa kvalifikuje ako vlastné zdroje.“;

                                    d)

                                    v odseku 3 sa písm. a) nahrádza takto:

                                                „a)

                                                vlastné zdroje po znížení prevyšujú a očakáva sa, že aspoň počas troch finančných rokov po dátume podania žiadosti budú prevyšovať požiadavky stanovené v článku 92 ods. 1 a), b) a c) nariadenia (EÚ) č. 575/2013, vlastné zdroje, ktorých držba sa požaduje v súlade s článkom 16 ods. 2 písm. a) nariadenia (EÚ) č. 1024/2013, požiadavku na kombinovaný vankúš vymedzenú v článku 128 bode 6 smernice 2013/36/EÚ a výšku vlastných zdrojov v zmysle všeobecných zásad Piliera 2 podľa posledného dostupného rozhodnutia SREP; a“;

                                    e)

                                    v odseku 3 sa písm. b) nahrádza takto:

                                                „b)

                                                vplyv zníženia na podiel vlastného kapitálu Tier 1, podielu kapitálu Tier 1 a celkový podiel kapitálu je nižší ako 100 bázických bodov na konsolidovanej úrovni významnej dohliadanej skupiny alebo na individuálnej úrovni významného dohliadaného subjektu, ak takýto významný dohliadaný subjekt nie je súčasťou významnej dohliadanej skupiny. Ak je účelom zníženia krytie existujúcich strát alebo záporných rezerv a takéto zníženie nemá žiadny vplyv na úroveň vlastných zdrojov, považuje sa toto kritérium prahovej hodnoty 100 bázických bodov za splnené.“;

                                    f)

                                    vkladá sa tento odsek 3a:

                                       „3a.   Rozhodnutia o všeobecnom povolení udelenom vopred podľa článku 78 ods. 1 druhého pododseku nariadenia (EÚ) č. 575/2013 a rozhodnutia o povolení v prípade určitej vopred určenej sumy podľa článku 32 ods. 2 delegovaného nariadenia Komisie (EÚ) č. 241/2014 (*) sa prijímajú prostredníctvom delegovaného rozhodnutia, ak sú splnené podmienky stanovené v odseku 3 alebo ak je rozhodnutím obnovenie existujúceho rozhodnutia a udeľuje sa pre rovnakú alebo nižšiu vopred určenú hodnotu.

                                       (*)  Delegované nariadenie Komisie (EÚ) č. 241/2014 zo 7. januára 2014, ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o regulačné technické predpisy týkajúce sa požiadaviek na vlastné zdroje inštitúcií (Ú. v. EÚ L 74, 14.3.2014, s. 8).“"

                                    g)

                                    vkladá sa tento odsek 4a:

                                       „4a.   Rozhodnutia o povolení znížiť vlastné zdroje možno zrušiť prostredníctvom delegovaného rozhodnutia, ak o zrušenie požiada adresát dotknutého rozhodnutia.“;

                                    h)

                                    odsek 5 sa nahrádza takto:

                                       „5.   Ak podľa odsekov 1 až 4 rozhodnutie o znížení vlastných zdrojov nemožno prijať prostredníctvom delegovaného rozhodnutia, príjme sa v súlade s postupom nevznesenia námietok.“

                        9.

                        Vkladá sa tento článok 5a:

                           „Článok 5a
                           Kritériá na prijatie delegovaných rozhodnutí o povolení zahrnúť predbežné a koncoročné zisky do vlastného kapitálu Tier 1

                              1.   Rozhodnutia podľa článku 26 ods. 2 nariadenia (EÚ) č. 575/2013 o povolení zahrnúť predbežné alebo koncoročné zisky do vlastného kapitálu Tier 1 pred tým, ako inštitúcia prijme formálne rozhodnutie potvrdzujúce záverečný zisk alebo stratu inštitúcie v danom roku vrátane tých, ktoré nespĺňajú požiadavku podľa článku 3 ods. 2 rozhodnutia (EÚ) 2015/656 (ECB/2015/4), sa prijímajú prostredníctvom delegovaného rozhodnutia, ak sú splnené tieto kritériá:

                                          a)

                                          požiadavka na overenie podľa článku 26 ods. 2 písm. a) nariadenia (EÚ) č. 575/2013 bola splnená v súlade s článkom 4 rozhodnutia (EÚ) 2015/656 (ECB/2015/4);

                                          b)

                                          inštitúcia preukázala, že od výšky ziskov boli odpočítané všetky predpokladané platby alebo dividendy v súlade s článkom 5 ods. 1, 2 a 5 rozhodnutia (EÚ) 2015/656 (ECB/2015/4) a prípadne písmenom c);

                                          c)

                                          výška predpokladaných dividend, ktoré má inštitúcia odpočítať od predbežných alebo koncoročných ziskov, sa určuje v súlade s článkom 2 ods. 2, 4, 5 a 6 delegovaného nariadenia (EÚ) č. 241/2014 alebo sa za okolností uvedených v článku 5 ods. 3 rozhodnutia (EÚ) 2015/656 (ECB/2015/4) odpočíta vyššia suma vypočítaná v súlade s uvedeným článkom.

                              2.   Zamietavé rozhodnutia nemožno prijať prostredníctvom delegovaného rozhodnutia.“;

                        10.

                        Vkladá sa tento článok 5b:

                           „Článok 5b
                           Kritériá pre schvaľovania odpovedí na žiadosti orgánu pre riešenie krízových situácií o konzultáciu týkajúce sa zníženia nástrojov oprávnených záväzkov

                              1.   Ak orgán pre riešenie krízových situácií požiadal ECB o konzultáciu alebo o jej súhlas podľa článku 78a ods. 1 nariadenia (EÚ) č. 575/2013, rozhodnutie o schválení odpovede ECB na takúto žiadosť o konzultáciu sa prijme prostredníctvom delegovania, pokiaľ nie sú splnené podmienky uvedené v odseku 2.

                              2.   Ak ECB nesúhlasí alebo čiastočne nesúhlasí s orgánom pre riešenie krízových situácií vo veci, v súvislosti s ktorou tento orgán požiadal ECB o konzultáciu alebo o jej súhlas podľa článku 78a ods. 1 nariadenia (EÚ) č. 575/2013, rozhodnutie o schválení odpovede ECB sa nemôže prijať prostredníctvom delegovaného rozhodnutia.“

            Článok 2
            Prechodné ustanovenie
            Ustanovenia rozhodnutia (EÚ) 2018/546 (ECB/2018/10) sa naďalej uplatňujú bez zmien, ak bola žiadosť o schválenie akejkoľvek z operácií uvedených v článku 2 ods. 1 uvedeného rozhodnutia bez zmien predložená ECB pred nadobudnutím účinnosti tohto rozhodnutia.

            Článok 3
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Vo Frankfurte nad Mohanom 3. augusta 2021

                  Prezidentka ECB

               Christine LAGARDE

            (1)  Ú. v. EÚ L 176, 27.6.2013, s. 1.

            (2)  Ú. v. EÚ L 287, 29.10. 2013, s. 63.

            (3)  Ú. v. EÚ L 141, 1.6.2017, s. 14.

            (4)  Rozhodnutie Európskej centrálnej banky (EÚ) 2018/546 z 15. marca 2018 o delegovaní právomocí prijímať rozhodnutia o vlastných zdrojoch (ECB/2018/10) (Ú. v. EÚ L 90, 6.4.2018, s. 105).

            (5)  Rozhodnutie Európskej centrálnej banky (EÚ) 2020/1015 z 24. júna 2020 o nadviazaní úzkej spolupráce medzi Európskou centrálnou bankou a Българска народна банка (Bulharskou národnou bankou) (ECB/2020/30) (Ú. v. EÚ L 224I, 13.7.2020, s. 1).

            (6)  Rozhodnutie Európskej centrálnej banky (EÚ) 2020/1016 z 24. júna 2020 o nadviazaní úzkej spolupráce medzi Európskou centrálnou bankou a Hrvatska Narodna Banka (ECB/2020/31) (Ú. v. EÚ L 224I, 13.7.2020, s. 4).

            (7)  Rozhodnutie Európskej centrálnej banky (EÚ) 2015/656 zo 4. februára 2015 o podmienkach, za akých sú úverové inštitúcie oprávnené zahrnúť predbežné alebo koncoročné zisky do vlastného kapitálu Tier 1 v súlade s článkom 26 ods. 2 nariadenia (EÚ) č. 575/2013 (ECB/2015/4) (Ú. v. EÚ L 107, 25.4.2015, s. 76)

            (8)  Smernica Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 27.6.2013, s. 338).

            (9)  Smernica Európskeho parlamentu a Rady 2014/59/EÚ z 15. mája 2014, ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností a ktorou sa mení smernica Rady 82/891/EHS a smernice Európskeho parlamentu a Rady 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EÚ, 2012/30/EÚ a 2013/36/EÚ a nariadenia Európskeho parlamentu a Rady (EÚ) č. 1093/2010 a (EÚ) č. 648/2012 (Ú. v. EÚ L 173, 12.6.2014, s. 190).


title: Rozhodnutie Európskej centrálnej banky (EÚ) 2021/1440 z 3. augusta 2021, ktorým sa mení rozhodnutie (EÚ) 2019/1376 o delegovaní právomoci prijímať rozhodnutia o passportingu, nadobúdaní kvalifikovaných účastí a odňatí povolení úverovým inštitúciám (ECB/2021/36)

text:
                  6.9.2021

                  SK

                  Úradný vestník Európskej únie

                  L 314/14

         ROZHODNUTIE EURÓPSKEJ CENTRÁLNEJ BANKY (EÚ) 2021/1440
         z 3. augusta 2021,
         ktorým sa mení rozhodnutie (EÚ) 2019/1376 o delegovaní právomoci prijímať rozhodnutia o passportingu, nadobúdaní kvalifikovaných účastí a odňatí povolení úverovým inštitúciám (ECB/2021/36)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (1), a najmä na jeho článok 4 ods. 1 písm. a), b), c) a d), článok 4 ods. 3, článok 6 ods. 4, článok 14 ods. 3 a 5, článok 15 ods. 3 a článok 17 ods. 1,
         so zreteľom na rozhodnutie Európskej centrálnej banky (EÚ) 2017/933 zo 16. novembra 2016 o všeobecnom rámci pre delegovanie rozhodovacích právomocí vo vzťahu k právnym nástrojom v oblasti dohľadu (ECB/2016/40) (2), a najmä na jeho článok 4,
         keďže:

                     (1)

                     V rozhodnutí Európskej centrálnej banky (EÚ) 2019/1376 (ECB/2019/23) (3) sa stanovujú kritériá pre delegovanie rozhodovacích právomocí na vedúcich pracovných útvarov Európskej centrálnej banky (ECB) v súvislosti s prijímaním rozhodnutí o passportingu, nadobúdaní kvalifikovaných účastí a odobratí povolení úverovým inštitúciám. Na základe skúseností získaných pri uplatňovaní uvedeného rozhodnutia je potrebné uskutočniť určité spresnenia a technické zmeny, najmä z dôvodu konzistentnosti a istoty pri uplatňovaní týchto kritérií.

                     (2)

                     Postup delegovania rozhodovacích právomocí by sa mal presnejšie upraviť v súvislosti rozhodnutiami o passportingu, o kvalifikovanej účasti a o odňatí povolení v prípadoch keď majú vedúci pracovných útvarov obavy súvisiace s prepojenosťou takéhoto rozhodnutia s jedným alebo viacerými inými rozhodnutiami, ktoré si vyžadujú schválenie orgánom dohľadu. Môže tomu tak byť v prípade, keď má výsledok príslušného posúdenia v rámci dohľadu priamy vplyv na jedno alebo viacero z týchto iných rozhodnutí, a preto by mal rozhodnutia posudzovať ten istý rozhodovací orgán súčasne, aby sa predišlo protichodným výsledkom.

                     (3)

                     Rada guvernérov rozhodla 24. júna 2020 o nadviazaní úzkej spolupráce medzi ECB a Bulharskou republikou (4) a medzi ECB a Chorvátskou republikou (5). Článok 7 ods. 1 nariadenia (EÚ) č. 1024/2013 stanovuje, že na účely vykonávania určitých úloh v súvislosti s úverovými inštitúciami usadenými v členskom štáte, ktorého menou nie je euro, keď sa nadviazala úzka spolupráca v súlade s uvedenými článkom, môže ECB adresovať pokyny príslušnému vnútroštátnemu orgánu dotknutého členského štátu. Preto je vhodné zahrnúť takéto pokyny medzi akty, ktoré môže ECB prijať na základe delegovania právomocí na vedúcich pracovných útvarov podľa príslušných ustanovení rozhodnutia (EÚ) 2019/1376 (ECB/2019/23).

                     (4)

                     Rozhodnutie o passportingu, o kvalifikovanej účasti alebo o odňatí povolenia sa neprijme prostredníctvom delegovaného rozhodnutia v prípade, ak sa z dôvodu zložitosti posúdenia vyžaduje, aby sa namiesto toho prijalo prostredníctvom postupu nevznesenia námietok. Malo by sa spresniť, že okrem toho môžu existovať prípady, v ktorých si citlivá povaha veci – pokiaľ ide o vplyv na dobrú povesť ECB a/alebo fungovanie jednotného mechanizmu dohľadu – môže vyžadovať, aby sa rozhodnutie o passportingu, o kvalifikovanej účasti alebo o odňatí povolenia prijalo prostredníctvom postupu nevznesenia námietok a nie prostredníctvom delegovaného rozhodnutia.

                     (5)

                     Rozsah delegovaných rozhodnutí o kvalifikovanej účasti, by sa mal rozšíriť tak, aby zahŕňal prípady, keď skupina, do ktorej navrhovaný nadobúdateľ patrí, už má kvalifikovanú účasť v cieľovom subjekte, na úrovni skupiny nie je prekročená žiadna relevantná prahová hodnota a predávajúci nie je súčasťou skupiny. V takýchto prípadoch by bolo hodnotenie zvyčajne jednoduché, keďže nejde o podstatnú zmenu vlastníckej štruktúry cieľového subjektu, a posúdenie je preto podobné ako posúdenie kvalifikovaných účastí vyplývajúcich z reorganizácií v rámci skupiny, v súvislosti s ktorými sa v súčasnosti prijímajú delegované rozhodnutia.

                     (6)

                     Rozhodnutie (EÚ) 2019/1376 (ECB/2019/23) by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Zmeny
            Rozhodnutie (EÚ) 2019/1376 (ECB/2019/23) sa mení takto:

                        1.

                        V článku 1 sa dopĺňa tento bod (15):

                           „(15)   ‚citlivá povaha veci‘ je charakteristika alebo faktor, ktoré môžu negatívne ovplyvniť dobrú povesť ECB a/alebo účinné a konzistentné fungovanie jednotného mechanizmu dohľadu, vrátane okrem iného týchto skutočností: a) na dotknutý dohliadaný subjekt sa vzťahovali alebo vzťahujú prísne opatrenia v oblasti dohľadu, napríklad opatrenia včasnej intervencie; b) prijatie návrhu rozhodnutia bude predstavovať precedens, ktorý by pre ECB mohol byť v budúcnosti záväzný; c) prijatie návrhu rozhodnutia môže viesť k negatívnej pozornosti médií alebo verejnosti; alebo d) príslušný vnútroštátny orgán, ktorý s ECB nadviazal úzku spoluprácu, jej oznámi svoj nesúhlas s navrhovaným rozhodnutím.“

                        2.

                        Článok 3 sa mení takto:

                                    a)

                                    odsek 3 sa nahrádza takto:

                                       „3.   Rozhodnutia o passportingu, kvalifikovanej účasti a odňatí povolenia sa nemôžu prijať prostredníctvom delegovaného rozhodnutia, ak sa z dôvodu zložitosti posúdenia alebo citlivej povahy veci vyžaduje, aby sa tieto rozhodnutia prijali prostredníctvom postupu nevznesenia námietok.“

                                    b)

                                    odsek 4 sa nahrádza takto:

                                       „4.   Delegovanie rozhodovacích právomocí podľa odseku 1 sa vzťahuje na:

                                                   a)

                                                   prijímanie rozhodnutí ECB v oblasti dohľadu;

                                                   b)

                                                   schvaľovanie kladných hodnotení ECB, ak sa nevyžaduje rozhodnutie v oblasti dohľadu;

                                                   c)

                                                   prijímanie pokynov ECB adresovaných podľa článku 7 nariadenia (EÚ) č. 1024/2013 príslušným vnútroštátnym orgánom, s ktorými ECB nadviazala úzku spoluprácu.“;

                                    c)

                                    dopĺňa sa tento odsek 7:

                                       „7.   Vedúci pracovných útvarov predložia Rade pre dohľad a Rade guvernérov na prijatie prostredníctvom postupu nevznesenia námietok rozhodnutie o passportingu, kvalifikovanej účasti a odňatí povolenia, ktoré spĺňa kritériá na prijatie delegovaných rozhodnutí stanovené v článkoch 4 až 6, ak posúdenie tohto rozhodnutia v rámci dohľadu má priamy vplyv na posúdenie iného rozhodnutia v rámci dohľadu, ktoré sa má prijať prostredníctvom postupu nevznesenia námietok.“;

                        3.

                        V článku 4 sa odsek 1 mení takto:

                                    a)

                                    písmeno b) sa nahrádza takto:

                                                „b)

                                                nadobudnutie kvalifikovanej účasti je výsledok zmeny vlastníckych vzťahov v cieľovom subjekte, ktorá sa uskutočnila medzi subjektmi v rámci tej istej skupinovej štruktúry;“;

                                    b)

                                    vkladá sa toto písm. d):

                                                „d)

                                                kvalifikovanú účasť nadobúda právny subjekt patriaci do skupiny podnikov, ktoré už spoločne majú kvalifikovanú účasť v cieľovom subjekte, a na konsolidovanej úrovni skupiny nie je prekročená príslušná prahová hodnota stanovená v článku 22 ods. 1 smernice 2013/36/EÚ, ako bol transponovaný do vnútroštátnych právnych predpisov.“;

                        4.

                        V článku 5 ods. 1 sa písm. a) nahrádza takto:

                                    „a)

                                    rozhodnutie sa prijíma na žiadosť dohliadaného subjektu alebo z dôvodu zlúčenia alebo splynutia, ktorého výsledkom je zánik dohliadaného subjektu;“.

            Článok 2
            Prechodné ustanovenie
            Ustanovenia rozhodnutia (EÚ) 2019/1376 (ECB/2019/23) sa naďalej uplatňujú bez zmien, ak príslušný vnútroštátny orgán predložil ECB návrh rozhodnutia o kvalifikovanej účasti alebo o odňatí povolenia pred nadobudnutím účinnosti tohto rozhodnutia, alebo ak príslušný vnútroštátny orgán predložil ECB oznámenie týkajúce sa zámeru významného dohliadaného subjektu zriadiť pobočku alebo zaručiť sa za záväzky jeho dcérskej finančnej inštitúcie pred nadobudnutím účinnosti tohto rozhodnutia.

            Článok 3
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Vo Frankfurte nad Mohanom 3. augusta 2021

                  Prezidentka ECB

               Christine LAGARDE

            (1)  Ú. v. EÚ L 287, 29.10.2013, s. 63.

            (2)  Ú. v. EÚ L 141, 1.6.2017, s. 14.

            (3)  Rozhodnutie Európskej centrálnej banky (EÚ) 2019/1376 z 23. júla 2019 o delegovaní právomoci prijímať rozhodnutia o passportingu, nadobúdaní kvalifikovaných účastí a odňatí povolení úverovým inštitúciám (ECB/2019/23) (Ú. v. EÚ L 224, 28.8.2019, s. 1).

            (4)  Rozhodnutie Európskej centrálnej banky (EÚ) 2020/1015 z 24. júna 2020 o nadviazaní úzkej spolupráce medzi Európskou centrálnou bankou a Българска народна банка (Bulharskou národnou bankou) (ECB/2020/30) (Ú. v. EÚ L 224I, 13.7.2020, s. 1)

            (5)  Rozhodnutie Európskej centrálnej banky (EÚ) 2020/1016 z 24. júna 2020 o nadviazaní úzkej spolupráce medzi Európskou centrálnou bankou a Hrvatska Narodna Banka (ECB/2020/31) (Ú. v. EÚ L 224I, 13.7.2020, s. 4)